Diari Oficial de la Generalitat Valenciana


Sumari del DOGV 4854, del 01-10-2004 (2004/9811)

RESOLUCIÓ de 9 de setembre de 2004, de la directora general del Servici Valencià d'Ocupació i Formació, per la qual es regula el procediment de gestió del Fitxer d'Experts Docents per a impartir cursos de Formació Professional als centres de Formació de titularitat de la Generalitat Valenciana, s'amplien les especialitats i s'obri nou termini de presentació de sol·licituds i d'actualització de mèrits.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4854

Data del DOGV
:   01-10-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/9811


Data del document
:   09-09-2004

Organisme emissor
:   Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * base de dades
    * legislació
    * ensenyament professional
    * personal docent
    * formació professional

RESOLUCIÓ de 9 de setembre de 2004, de la directora general del Servici Valencià d'Ocupació i Formació, per la qual es regula el procediment de gestió del Fitxer d'Experts Docents per a impartir cursos de Formació Professional als centres de Formació de titularitat de la Generalitat Valenciana, s'amplien les especialitats i s'obri nou termini de presentació de sol·licituds i d'actualització de mèrits. [2004/9811]
  
Mitjançant la Resolució de 13 d'agost de 2001, d'aquesta Direcció General del Servici Valencià d'Ocupació i Formació, publicada en el Diari Oficial de la Generalitat Valenciana núm. 4.068, de data 21 d'agost de 2001, es va posar en funcionament el Fitxer d'Experts Docents de la Direcció General de Formació i Qualificació Professional del SERVEF per impartir cursos de Formació Professional als centres de Formació de titularitat de la Generalitat Valenciana. Posteriorment, mitjançant la Resolució de 25 d'abril de 2003, del director general del Servici Valencià d'Ocupació i Formació, es van ampliar les especialitats del Fitxer.
  
L'experiència aconseguida en la gestió del referit Fitxer, així com la publicació de les ordres conjuntes de 21 de novembre de 2002 i de 28 d'octubre de 2003, de les conselleries d'Economia, Hisenda i Ocupació, i de Cultura i Educació, que regulen de forma experimental accions de formació professional integrada en centres públics dependents de la Generalitat Valenciana, així com la disposició addicional primera de la Llei Orgànica 5/2002, de 19 de juny, aconsellen ampliar-lo a fi de poder impartir noves especialitats formatives en els citats centres de Formació de titularitat de la Generalitat Valenciana.
  
Es pretén ampliar les possibilitats de contractació d'experts docents amb la inclusió d'un major nombre d'especialitat; rendibilitzar els centres de la Generalitat Valenciana amb accions d'altres programes de Formació Professional Ocupacional o Contínua mitjançant aquest Fitxer per complir els objectius establits en el Pla Valencià de Formació Professional, i agilitzar la gestió administrativa donant una ràpida resposta a les necessitats detectades.
  
Per això, i tenint en compte les competències en matèria de formació professional ocupacional i contínua que s'atribueixen a la directora general del SERVEF, en virtut de l'article 13.f del Decret 41/2001, de 27 de febrer, del Govern Valencià, pel qual s'aprova el Reglament d'Organització i del Règim Jurídic del Servici Valencià d'Ocupació i Formació (SERVEF), resolc
  
Article 1. Objecte
  
L'objecte d'aquesta resolució és l'ampliació del Fitxer d'Experts Docents de la Direcció General de Formació i Qualificació Professional, del Servici Valencià d'Ocupació i Formació (en endavant SERVEF), en aquelles especialitats que s'especifiquen en l'annex I, per a la impartició d'accions formatives a centres de Formació Professional de titularitat de la Generalitat Valenciana, així com actualitzar el procediment de gestió del fitxer.
  
Article 2. Descripció de les especialitats
  
Els continguts formatius complets de les especialitats indicades en l'annex I poden consultar-se en l'adreça d'Internet www.servef.es.
  
Article 3. Protecció de les dades
  
L'ús de les dades subministrades a la Direcció General de Formació i Qualificació Professional per les persones candidates i les expertes docents estarà sotmés al que estableix la Llei Orgànica 15/1999, de 13 de desembre, de Protecció de Dades de Caràcter Personal.
  
PROCEDIMENT D'INCLUSIÓ DE PERSONES CANDIDATES EN EL FITXER
  
Article 4. Sol·licituds i termini de presentació
  
1. Les persones que desitgen estar incloses en el Fitxer d'Experts Docents hauran de fer-ho constar en una sol·licitud, el model de la qual s'acompanya com a annex II, adreçada al director general de Formació i Qualificació Professional del SERVEF.
  
2. Els impresos de sol·licitud també es podran facilitar en el Registre del SERVEF, als territorials territorials d'Ocupació del SERVEF, als centres de Formació Professional del SERVEF, als centres autoritzats per a impartir accions de formació professional integrada, i en la pàgina web de la Direcció General de Formació i Qualificació Professional.
  
3. El termini de presentació de sol·licituds serà de vint dies naturals comptats a partir de l'endemà de la publicació d'aquesta resolució en el Diari Oficial de la Generalitat Valenciana.
  
Article 5. Llocs de presentació de sol·licituds
  
Les sol·licituds es presentaran en la Direcció General de Formació i Qualificació Professional, a les direccions territorials d'Ocupació del SERVEF, als centres SERVEF, o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener.
  
Article 6. Requisits de les persones candidates
  
1. Per a ser admeses, les persones sol·licitants hauran de reunir els requisits següents:
  
1.1 Generals:
  
a) Ser espanyol o espanyola o tenir la nacionalitat d'un estat membre de la Unió Europea, o ser nacional d'un estat en què, en virtut de tractats internacionals subscrits per la Comunitat Europea i ratificats per Espanya, s'aplique la lliure circulació de treballadors i treballadores en els termes del tractat constitutiu de la Comunitat Europea.
  
b) Tenir 18 anys complits i no excedir l'edat establida per a la jubilació.
  
c) Posseir la capacitat física i psíquica necessària per a impartir les especialitats a què s'opte.
  
1.2 Específics:
  
a) Domini dels coneixements i les tècniques pròpies de cada especialitat, que s'acreditarà de la forma següent:
  
- Tres anys d'experiència professional no docent en llocs de treball relacionats directament amb els continguts.
  
b) Capacitació docent, que s'acreditarà d'alguna de les formes següents:
  
- Haver impartit 200 hores de Formació Professional Específica, Ocupacional o Contínua.
  
- Haver realitzat 100 hores en cursos de Metodologia Didàctica de Formació Professional Ocupacional o Contínua.
  
- Títol d'Especialització Didàctica.(TED).
  
- Certificat d'Aptitud Pedagògica (CAP).
  
2. Les persones candidates que acrediten pertànyer, com a funcionaries públiques de carrera, als cossos docents de professorat tècnic de Formació Professional o de Secundària, podran ser incloses en aquelles especialitats de les previstes en aquesta resolució que es consideren anàlogues en funció de la seua especialització, sense necessitat de justificar les condicions descrites en l'apartat 1 d'aquest article.
  
Article 7. Documentació que cal incloure en la sol·licitud
  
A la sol·licitud s'unirà una fotocòpia del document nacional d'identitat, document semblant del país d'origen o passaport, i tota la documentació requerida, d'acord amb el que s'ha especificat en l'annex III, mitjançant fotocòpies compulsades.
  
Article 8. Requeriment
  
Quan la sol·licitud no reunisca els requisits establits en la present Resolució o no s'hi adjunte la documentació que d'acord amb ella resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic i de les Administracions Públiques i del Procediment Administratiu Comú, en la redacció de la Llei 4/1999, es requerirà les persones interessades perquè, en un termini de 10 dies, esmenen la falta o acompanyen els documents necessaris, amb indicació que, si així no ho feren, es considerarà que desisteixen de la seua petició, amb la resolució prèvia que haurà de ser dictada en els termes previstos en l'article 42 de l'esmentada Llei.
  
Article 9. Òrgan de valoració
  
1. Una vegada inalitzat el termini de presentació de sol·licituds, aquestes seran objecte d'una valoració realitzada per una comissió de valoració, que serà constituïda a aquest efecte per la Direcció General de Formació i Qualificació Professional.
  
2. La Comissió de Valoració estarà integrada per:
  
- El president, que serà el cap d'Àrea de Formació i Qualificació Professional, o persona que el substituïsca.
  
- 1 representant de la Direcció General de Formació i Qualificació Professional.
  
- 1 representant de la Direcció General d'Ensenyança, designat per la Conselleria de Cultura, Educació i Esport.
  
- 1 director/a o cap d'Estudis d'un centre de Formació Professional del SERVEF.
  
- 1 director/a o cap d'Estudis d'un I.E.S.
  
- 1 representant de l'Àrea de Recursos Humans i Econòmics del SERVEF.
  
- 2 representants de les organitzacions sindicals més representatives.
  
3. Actuarà com a secretari/ària la vocalia que la Comissió de Valoració acorde.
  
4. Les organitzacions representades en la Comissió de Valoració designaran una persona suplent per cada vocal.
  
Article 10. Procés de valoració
  
1. La Comissió de Valoració examinarà les sol·licituds que reunisquen els requisits i aplicarà les puntuacions corresponents d'acord amb el barem establit en l'annex IV.
  
2. Només seran tinguts en compte per a ser valorats els requisits acreditats documentalment, perfeccionats abans de l'acabament del termini de presentació de sol·licituds establit en l'article 4.3 d'aquesta resolució. A aquestos efectes, la Comissió de Valoració podrà acarar els documents que aporten les persones sol·licitants perquè siguen valorats, i sotmetre les persones candidates als procediments de comprovació de la seua competència tècnica i docent que considere oportuns.
  
3. Les persones sol·licitants es responsabilitzen expressament de la documentació aportada. En cas de falsedat o de manipulació en algun document, decauran en el dret a la participació en el present procés de valoració, amb independència de la responsabilitat que es generara.
  
L'Administració es reserva el dret a requerir en qualsevol moment del desenvolupament del procés la justificació de la documentació que es considere necessària.
  
4. La documentació presentada no serà tornada a les persones participants i quedarà en poder de l'administració, sense perjuí del que disposa l'article 35 de l'esmentada Llei 30/1992.
  
5. La Comissió de Valoració donarà publicitat de la llista provisional de persones sol·licitants admeses amb la puntuació obtinguda, així com de la llista provisional de excloses per no reunir els requisits mínims establits en la present Resolució, tot especificant la causa d'exclusió, als taulers d'anuncis de la Direcció General de Formació i Qualificació Professional del SERVEF, de les direccions territorials d'Ocupació del SERVEF i en la pàgina web, i s'atorgarà un termini de deu dies a l'efecte que les persones candidates presenten les reclamacions que consideren oportunes en relació amb la puntuació atorgada o amb els motius d'exclusió.
  
6. Una vegada estimades o desestimades les reclamacions presentades, la Comissió de Valoració farà pública als mateixos llocs, les llistes definitives de persones incloses i excloses, i s'entendrà efectuat amb això el tràmit de notificació de la resolució de les al·legacions.
  
7. Contra l'acte de la Comissió de Valoració pel qual s'aprova la llista de persones sol·licitants seleccionades per a formar part del Fitxer d'Experts Docents de la Direcció General de Formació i Qualificació Professional, s'hi podrà interposar recurs d'alçada davant de la directora general del SERVEF, en el termini d'un mes a comptar de l'endemà de la data de publicació de la llista al tauler d'anuncis corresponent, de conformitat amb el que disposen els articles 107, 114 i 115 de la Llei 30/1992, en la redacció de la Llei 4/1999, de 13 de Gener.
  
GESTIÓ DEL FITXER
  
Article 11. Dret a la contractació
  
La inclusió en el Fitxer d'Experts Docents de la Direcció General de Formació i Qualificació Professional no generarà per si mateixa el dret a ser contractat; la contractació estarà sotmesa a l'efectiva realització del curs.
  
Article 12. Ordre de presentació d'ofertes de contractació al personal experts
  
1. Les ofertes de contractacions temporals al personal inclòs en el Fitxer d'Experts, de les distintes especialitats de la Direcció General de Formació i Qualificació Professional, es realitzaran a mesura que es generen les necessitats de contractació per l'ordre següent:
  
1.1 Personal funcionari de carrera docent dels cossos de professorat tècnic de Formació Professional i Secundària destinat en un I.E.S. autoritzat per a impartir accions integrades de formació professional quan l'acció formativa es reralitze en algun d'aquestos i, dins de la mateixa especialitat, per ordre d'antiguitat.
  
1.2 Experts docents del fitxer, dins de la mateixa especialitat i província, d'acord amb la seua puntuació.
  
2. En el cas que, exhaurit l'ordre anterior, cap expert estiguera disponible per a impartir un curs de determinada especialitat, podran realitzar-se propostes de contractació per l'ordre següent:
  
2.1 Experts docents del fitxer, dins de la mateixa especialitat i diferent província, d'acord amb la seua puntuació.
  
2.2 Personal funcionari de carrera docent dels cossos de professorat tècnic de Formació Professional i Secundària dins de la mateixa especialitat, per ordre d'antiguitat.
  
3. Quan s'exhaurisquen les anteriors possibilitats, l'oferta de contractació es realitzarà, sempre reunint els requisits establits per al personal docent per l'òrgan gestor del Fitxer seleccionant experts d'unes altres especialitats incloses en aquell.
  
Article 13. Mòduls formatius
  
1. La inclusió d'un expert docent en una determinada especialitat de les establides en l'annex I d'aquesta resolució o de les anteriors, per les quals es crea o àmplia el Fitxer d'Experts Docents, habilita la impartició de tots els mòduls inclosos en aquella especialitat, així com les de Formació Complementària associades a aquesta.
  
2. Donat cas que l'expert docent que imparteix l'especialitat principal no impartisca la Formació Complementària, aquesta podrà ser proposada a:
  
2.1 Experts docents inclosos en el Fitxer per la Resolució de 13 d'agost de 2001, per al Mòdul de Prevenció de Riscos Laborals o el Mòdul de Sensibilització Mediambiental, en aquelles especialitats principals a què estiguen associats els esmentats mòduls.
  
2.2 Qualsevol expert docent del Fitxer que haja sol·licitat l'habilitació per a impartir Formació Complementària utilitzant el model que s'acompanya com a annex V a la present Resolució, sempre que reunisca els requisits establits per al docent pel servei públic d'ocupació estatal per a cada especialitat complementària.
  
Article 14. Compatibilitat
  
Abans de la data de contractació, el personal que estiga sotmés a compatibilitat, i específicament el personal funcionari, haurà de sol·licitar i tenir l'oportuna autorització.
  
Article 15. Avaluació del curs
  
1. La direcció del centre realitzarà, en cada cas, una valoració del funcionament general del curs impartit, que servirà per a modificar l'ordenació dels docents en el Fitxer d'Experts per especialitats i mòduls. Els experts coneixeran prèviament la metodologia general de l'avaluació i els criteris que s'hi utilitzaran respectant en tot moment el dret a l'audiència i a ser informats de tot això. Entre els criteris de valoració s'hi inclourà l'opinió de l'alumnat.
  
2. Per facilitar la rotació dels experts dins de cada especialitat, la impartició d'un curs implicarà per al docent una nova situació en l'ordenació del Fitxer de tres posicions més avall, sempre que hi haja una valoració positiva.
  
3. Una valoració negativa del docent representarà el descens d'aquest a l'última posició del Fitxer d'Experts en l'especialitat impartida.
  
4. Tres valoracions negatives representaran l'eliminació del docent del Fitxer d'Experts.
  
Article 16. Baixa del Fitxer
  
1. Si un docent inclós en el present Fitxer a qui es notifique en temps i forma la seua contractació, la rebutjara o no es presentara en el temps que se li haguera indicat sense mediar justificació, serà eliminat del Fitxer d'Experts, i s'entendrà que aquesta circumstància es produirà en tot cas si el docent no dóna resposta en el termini de tres dies des de la notificació de l'oferta de contractació.
  
2. S'entendrà que hi ha causa per a refusar la citada oferta quan s'acredite, mitjançant la prova adequada a cada supòsit, en el termini de cinc dies des que es produeix l'oferta de contractació, algun dels casos següents:
  
- Permís per maternitat, paternitat i adopció.
  
- Embaràs de la interessada en el qual estiga contraindicat mèdicament la prestació laboral i la resta de supòsits previstos en la Llei 39/1999, de 5 de novembre, de Conciliació de la Vida Familiar i Laboral.
  
- Compliment d'un deure públic inexcusable.
  
- Trobar-se en situació d'incapacitat temporal.
  
- Trobar-se amb un contracte en vigor.
  
- Que l'especialitat que s'haja d'impartir es realitze en distinta província de la indicada com a preferent en la sol·licitud.
  
Article 17. Clàusules de garantia
  
1. Les contractacions hauran d'ajustar-se a les normes legals i reglamentàries en matèria de contractes de naturalesa temporal. Els contractes subscrits a l'empara del present procés de valoració tindran en tot cas naturalesa temporal, per la qual cosa no se'n derivarà dret de fixesa a favor dels docents contractats.
  
2. Si una vegada acceptada l'oferta de contractació i abans de subscriure's el contracte, la persona interessada hi renunciara voluntàriament, serà eliminada automàticament del Fitxer d'Experts, llevat que acredite que en aquest espai de temps ha sobrevingut alguna de les circumstàncies que, de conformitat amb el que estableix l'article 16.2, haguera justificat de conéixer-se en el moment de l'oferta, la renúncia a la contractació.
  
3. Si una vegada subscrit el contracte la persona interessada hi renunciara voluntàriament, serà eliminat automàticament del Fitxer d'Experts, llevat que acredite que ha sobrevingut posteriorment alguna de les circumstàncies que, de conformitat amb el que estableix l'article 16.2, haguera justificat la renúncia a la contractació.
  
4. L'extinció del contracte per no superar el període de prova implicarà l'exclusió del Fitxer d'Experts.
  
Article 18. Utilització del Fitxer per a distints programes
  
1. El present Fitxer podrà ser utilitzat pel SERVEF per a la contractació de professorat dins del Pla Nacional de Formació i Inserció Professional, així com per a uns altres programes de la Direcció General de Formació i Qualificació Professional.
  
2. Igualment, podrà utilitzar-se per la Conselleria de Cultura, Educació i Esport per a la contractació de professorat especialista, d'acord amb el que preveu el Decret 296/1997, de 2 de desembre (DOGV de 17/12/97), sempre que les persones candidates reunisquen les condicions fixades en el mencionat Decret.
  
Article 19. Fitxers anteriors
  
Els experts docents inclosos en virtut d'anteriors resolucions mantindran les seues puntuacions, sense perjuí d'actualitzar-les amb els mèrits perfeccionats abans de l'acabament del termini de presentació de sol·licituds establit en l'article 4.3 de la present Resolució, i podran actualitzar les seues sol·licituds per a impartir «FC» (Formació Complementària) d'acord amb les condicions descrites en l'article 13.2 de la present Resolució.
  
Article 20. Recursos
  
Contra el present acte, que posa fi a la via administrativa, podran les persones interessades interposar-hi recurs contenciós administratiu en el termini de dos mesos, a comptar de l'endemà de la publicació, davant del jutjat Contenciós Administratiu competent, d'acord amb el que preveuen els articles 8.1.a), 14 i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa o, potestativament, recurs de reposició davant d'aquest mateix òrgan en el termini d'un mes, computat en els termes ja dits, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs que es considere procedent.
  
Disposició final
  
Queden sense efecte la Resolució de 13 d'agost de 2001, del director general del Servici Valencià d'Ocupació i Formació, per la qual es posa en funcionament el Fitxer d'Experts Docents per a impartir cursos de Formació Professional als centres d'Ocupació i Formació de titularitat de la Generalitat Valenciana (DOGV 4.068, de 21 d'agost), i la Resolució de 25 d'abril de 2003, del director general del Servici Valencià d'Ocupació i Formació, per la qual s'amplien les especialitats del Fitxer d'Experts Docents per a impartir cursos de Formació Professional als centres d'Ocupació i Formació de titularitat de la Generalitat Valenciana (DOGV 4.495, de 8 de maig), sense perjuí de la vigència dels fitxers creats a l'empara d'aquelles, en els termes previstos en l'article 19 de la present Resolució.